21.4.2005

Oikeusministeriö
Kriminaalipoliittinen osasto
PL 25
00023 Valtioneuvosto

Viite: Lausuntopyyntönne 2.3.2005, 5/66/2004

Asia: Sodankylän kihlakunnanviraston syyttäjäosaston lausunto syyttäjälaitoksen rakenne- ja resurssityöryhmän välimietinnöstä

Eri yksikkökokojen arviointia

Lapin alue on laajan kokonsa, harvan asutuksen ja erityispiirteidensä vuoksi ongelmallinen. Yksikkökoon suurentaminen Lapin alueella ei tuo samoja etuja kuin tiheän asutuksen ja lyhyiden välimatkojen Etelä-Suomessa. En pidä perusteltuna enkä järkevänä yksikkökoon suurentamista Lapissa, varsinkaan Keski- ja Pohjois-Lapissa. Liitteenä olevasta kartasta voi havainnollisesti nähdä alueemme laajuuden. Ei ole järkevää yhdistää yhdeksi yksiköksi aluetta, joka suuruudeltaan ulottuu Helsingistä Ouluun. Näin laajan alueen johtaminen ja työskentely näin laajassa yksikössä on siinä määrin hankalaa ja kustannuksia lisäävää, että haitat ylittävät selvästi yhdistämisellä saavutettavat hyödyt.
Samasta syystä en pidä järkevänä myöskään Koillis-Lapin yhdistämistä Sodankylään. Mietinnössä esitelty kolmas vaihtoehto on erittäin huono. Kolmas vaihtoehto tarkoittaisi käytännössä ykkösvaihtoehtoa, (jossa koko Lapin lääni olisi yhtä yksikköä) mutta olisi vain sitäkin ongelmallisempi.

Pidän parhaana säilyttää Lapissa, ainakin Sodankylässä ja Koillis-Lapissa, nykyiset yksiköt nykyisellään. Yhteistoiminnalla voimme ratkaista ongelmat, joita pienissä yksiköissä ilmenee. Olemme tottuneet hoitamaan käräjät sairaanakin, mutta jos tarvitsemme sijaista, se on aina löytynyt yhteistoiminta-alueelta. Juttumäärien tasaaminen onnistuu hyvällä yhteistyöllä yt-alueellakin, sitä varten ei ole tarpeen luoda mammuttivirastoa. Laajassa Lapissa ei ole järkevää, että syyttäjät erikoistuisivat tietyn tyyppisiin juttuihin. Pitkien käräjämatkojen ajaminen vie runsaasti työaikaa ja maksaa paljon. Julkista liikennettä on niin vähän, ettei se ole hyödynnettävissä. Sodankylän yksikössä joudutaan nykyiselläänkin ajamaan virkamatkoja runsaasti, mikä on aikaavievää ja rasittavaa kaamoksessa, lumituiskussa, jäisellä tiellä. Sodankylässä on ollut vuoden 2004 aikana 122 matkapäivää, mikä tekee noin ½ henkilötyövuotta. Henkilökunta istuu autossa virkamatkoilla yli 20.000 km vuodessa ja itse auton ratin takana ajamassa noin 34 työpäivää vuodessa. Mikäli alue laajenee, matkapäivät ja kilometrit lisääntyvät kohtuuttomiksi.

Kittilä ja Käsivarsi

Kittilän ja Käsivarren syyttäjätoiminnan järjestelyt eivät ole nykyaikaa. Poliisi ja syyttäjä tulisi erottaa toisistaan, kuten muuallakin Suomessa. Lapin käräjäoikeuden laamannin näkemyksen mukaan näiden alueiden syyteasiat tulisi siirtää Sodankylän hoidettavaksi. Oma näkemykseni on, että juttujen siirtäminen Sodankylän ja mahdollisesti myös Koillis-Lapin hoidettavaksi olisi perusteltua sen vuoksi, että juttujen laatu ja alueen erityispiirteet ovat samantapaiset. Alueella tarvitaan alueen erityistuntemusta, alueella on metsästys-, kalastus-, maastoliikenne- ja luonnonsuojelurikoksia, poronhoitoon liittyviä rikoksia, rajarikoksia, Schengen- ja Eu-ulkoraja, rajajokisopimuksia, saamen kielilaki jne. Toisaalta epäilen, että Sodankylän ja Koillis-Lapin yhteisetkin resurssit voivat olla riittämättömät. Kittilässä on v. 2004 ollut 150 saapunutta asiaa ja 28 käräjäpäivää ja Käsivarressa on ollut 54 saapunutta asiaa ja 10 käräjäpäivää. Pitkien etäisyyksien vuoksi yhden jutun hoitamiseen menee moninkertaisesti enemmän aikaa kuin normaalisti. Kittilän ja Käsivarren alueella voisi olla yksi päätoiminen syyttäjä, joka hallinnollisesti kuuluisi johonkin yksikköön. Aika näyttää, kuinka kirjallinen prosessi tulee vähentämään käräjäpäiviä. Esitutkintayhteistyö vaatii kuitenkin jonkin verran fyysisiä tapaamisia, kaikkea ei voi hoitaa puhelimitse tai sähköpostilla.

Sodankylän palvelutoimisto

Sodankylän yksiköllä on palvelutoimisto Ivalossa 165 km:n etäisyydellä päätoimistosta. Palvelutoimistossa on 1 ½ syyttäjää ja sihteeri, päätoimistossa on  johtava syyttäjä ja sihteeri. Tällaisen hajautuneen yksikön johtaminen ja päivittäinen toiminta on hyvin haastavaa. (Kuinka vaikeaa se sitten olisi, jos toimistoja olisi useita.) Toiminta kärsii hajasijoituksesta, joten sivutoimisto voitaisiin tällä perusteella lakkauttaa.
Toisaalta esitutkintayhteistyö, käräjäoikeuden istuntopaikat ja asiakkaiden palvelunäkökohdat puoltavat sivutoimiston säilyttämistä Ivalossa. Tähän ovat toimistosihteerini ottaneet tarkemmin kantaa omassa lausunnossaan.
Vaihtoehtojen punninnassa päädyn siihen, että niin kauan kuin Ivalossa on poliisin tutkinnanjohto, pidän perusteltuna, että Ivalossa on myös syyttäjän ja sihteerin sijoituspaikka.

Anita Haapakoski
johtava kihlakunnansyyttäjä

LIITE: Syyttäjälaitoksen yhteistoiminta-alueet ja Lapin alueen koko suhteutettuna muuhun Suomeen